CELEX: 32020D1133
Language: sk
Date: 2020-07-30 00:00:00
Title: Rozhodnutie Rady (SZBP) 2020/1133 z 30. júla 2020, ktorým sa mení rozhodnutie (SZBP) 2016/610 o vojenskej výcvikovej misii Európskej únie v rámci SBOP v Stredoafrickej republike (EUTM RCA)

31.7.2020   
               
               
                  SK
               
               
                  Úradný vestník Európskej únie
               
               
                  L 247/22
               
            
         ROZHODNUTIE RADY (SZBP) 2020/1133
         z 30. júla 2020,
         ktorým sa mení rozhodnutie (SZBP) 2016/610 o vojenskej výcvikovej misii Európskej únie v rámci SBOP v Stredoafrickej republike (EUTM RCA)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 19. apríla 2016 prijala rozhodnutie (SZBP) 2016/610 (1), ktorým sa zriadila vojenská výcviková misia Európskej únie v rámci SBOP v Stredoafrickej republike (EUTM RCA) s mandátom na obdobie 24 mesiacov po dosiahnutí úplnej operačnej spôsobilosti misie, t. j. do 19. septembra 2018, a referenčnou sumou pokrývajúcou uvedené obdobie.
                  
               
                     (2)
                  
                  
                     Rada prijala 30. júla 2018 rozhodnutie (SZBP) 2018/1082 (2), ktorým sa predĺžil mandát misie EUTM RCA do 19. septembra 2020.
                  
               
                     (3)
                  
                  
                     Politický a bezpečnostný výbor na základe strategického preskúmania misie 28. mája 2020 odporučil, aby sa mandát misie EUTM RCA predĺžil o ďalšie dva roky.
                  
               
                     (4)
                  
                  
                     Misia EUTM RCA by po tom, čo začne poradná misia Európskej únie v rámci SBOP v Stredoafrickej republike (EUAM RCA), mala koordinovať svoju činnosť s touto misiou a inými medzinárodnými aktérmi, najmä s viacrozmernou integrovanou stabilizačnou misiou Organizácie Spojených národov v Stredoafrickej republike (MINUSCA), s cieľom zabezpečiť poskytovanie jednotnej integrovanej podpory vláde a bezpečnostným silám Stredoafrickej republiky.
                  
               
                     (5)
                  
                  
                     Rozhodnutie (SZBP) 2016/610 by sa preto malo zodpovedajúcim spôsobom zmeniť.
                  
               
                     (6)
                  
                  
                     V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami. Dánsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu ani sa nezúčastňuje na financovaní EUTM RCA,
                  
               PRIJALA TOTO ROZHODNUTIE:
         
            Článok 1
            Rozhodnutie (SZBP) 2016/610 sa mení takto:
            
                        1.
                     
                     
                        Článok 1 sa mení takto:
                        
                                    a)
                                 
                                 
                                    Odsek 2 sa mení takto:
                                    
                                                i)
                                             
                                             
                                                písmeno a) sa nahrádza takto:
                                                
                                                            „a)
                                                         
                                                         
                                                            strategické poradenstvo ministerstvu obrany Stredoafrickej republiky, vojenskému personálu a ozbrojeným silám vrátane poradenstva o civilno-vojenskej spolupráci;“
                                                         
                                                      
                                          
                                                ii)
                                             
                                             
                                                písmeno d) sa vypúšťa,
                                             
                                          
                              
                                    b)
                                 
                                 
                                    odsek 4 sa nahrádza takto:
                                    
                                       „4.   Misia EUTM RCA koordinuje svoju činnosť s poradnou misiou Európskej únie v rámci SBOP v Stredoafrickej republike (EUAM RCA) a inými medzinárodnými aktérmi, najmä s misiou MINUSCA, s cieľom zabezpečiť poskytovanie jednotnej integrovanej podpory vláde a bezpečnostným silám Stredoafrickej republiky.“
                                    
                                 
                              
                  
                        2.
                     
                     
                        V článku 7 sa odsek 4 nahrádza takto:
                        
                           „4.   V pláne misie sa stanovia dojednania o koordinácii medzi veliteľom ozbrojených síl misie EÚ, aktérmi Únie, najmä misiou EUAM RCA, a hlavnými miestnymi strategickými partnermi, ktorí sú dôležití pre operáciu.“
                        
                     
                  
                        3.
                     
                     
                        V článku 10 sa dopĺňa tento odsek:
                        
                           „4.   Referenčná suma na spoločné náklady misie EUTM RCA na obdobie od 20. septembra 2020 do 19. septembra 2022 je 36 960 000 EUR. Percentuálny podiel referenčnej sumy uvedený v článku 25 ods. 1 rozhodnutia (SZBP) 2015/528 je 0 % a percentuálny podiel uvedený v článku 34 ods. 3 uvedeného rozhodnutia je 10 % pre záväzky a 0 % pre platby.“
                        
                     
                  
                        4.
                     
                     
                        V článku 13 sa odsek 2 nahrádza takto:
                        
                           „2.   Misia EUTM RCA sa skončí 19. septembra 2022.“
                        
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 30. júla 2020
            
               
                  Za Radu
               
               
                  predseda
               
               M. ROTH
            
         
         
            (1)  Rozhodnutie Rady (SZBP) 2016/610 z 19. apríla 2016 o vojenskej výcvikovej misii Európskej únie v rámci SBOP v Stredoafrickej republike (EUTM RCA) (Ú. v. EÚ L 104, 20.4.2016, s. 21).
         
            (2)  Rozhodnutie Rady (SZBP) 2018/1082 z 30. júla 2018, ktorým sa mení rozhodnutie (SZBP) 2016/610 o vojenskej výcvikovej misii Európskej únie v Stredoafrickej republike (Ú. v. EÚ L 194, 31.7.2018, s. 140).